Et af argumenterne mod prisstigninger på cigaretter er lige blevet svækket gevaldigt.

En ny rapport viser nemlig, at det ikke vil gå ud over statskassen eller skræmme alle rygerne ned i grænsehandlen, hvis prisen på en pakke smøger her og nu blev sat op til mellem 60 og 70 kroner.

Hvis prisen gradvist hæves til 100 kroner frem mod 2030 vil der stadig være et provenu til statskassen på 1,2 milliarder, idet prisstigningen ville udligne en stigning i grænsehandel, konkluderer rapporten.

Hvis man lader priserne stige på den måde, vil andelen af danskere, der ryger dagligt være faldet fra 16,9 procent i dag til mellem 12,9 og 14,0 procent i 2030, konkluderer rapporten.

Blandt unge vil andelen af daglige rygere falde til under 10 procent, da de er mere følsomme over for prisstigninger, konkluderer rapporten.

Jesper Fisker, direktør i Kræftens Bekæmpelse, håber, at rapportens konklusioner vil overbevise regeringen om at hæve priserne på tobak.

Rapporten, som er bestilt af Sundhedsstyrelsen og udarbejdet af analysebureauet Incentive, punkterer dermed argumentet om, at højere tobaksafgifter vil få så mange danskere til at købe cigaretter syd for grænsen, at statskassen i sidste ende vil lide under prisstigningen - et argument som flere blå partier har fremført.

Rapporten er endnu ikke offentliggjort, men DR Nyheder har haft adgang til den.

Dens resultater glæder Kræftens Bekæmpelse.

- Nu kan der simpelthen ikke være flere argumenter tilbage mod at hæve prisen. Vi synes, man skulle hæve prisen under alle omstændigheder, men med den her rapport, så er der da slet ikke flere argumenter tilbage, siger Jesper Fisker, der er direktør i Kræftens Bekæmpelse.

'Fuldstændig amputeret'

Og det er Kjeld Møller Petersen enig i. Han er professor i sundhedspolitik ved SDU, og som han ser det, er alle argumenter mod at sætte tobakspriserne op hermed døde.

- Det er fuldstændig amputeret. I de her diskussioner har man ofte interesseret sig mere for statskassen end for sundheden, og her har vi så den lykkelige situation, at det både bliver bedre for sundheden og faktisk heller ikke skader statskassen, siger han og konstaterer:

- Så er det svært at holde fast i ikke at ville ændre på noget, som i virkeligheden er et af vores største sundhedsproblemer i Danmark.

Kjeld Møller Petersen tilføjer desuden, at priserne for en pakke cigaretter lige nu er dyrere i Tyskland end i Danmark.